CELEX: 62020CN0359
Language: el
Date: 2020-07-31 00:00:00
Title: Υπόθεση C-359/20 P: Αναίρεση που άσκησε την 31η Ιουλίου 2020 η Τάλαντον Ανώνυμη Εμπορική — Συμβουλευτική -Εκπαιδευτική Εταιρεία Διανομών, Παροχής Υπηρεσιών Μάρκετινγκ και Διοίκησης Επιχειρήσεων κατά της αποφάσεως του Γενικού Δικαστηρίου (έβδομο τμήμα) που εκδόθηκε την 13η Μαΐου 2020 στην υπόθεση T-195/18, Τάλαντον ΑΕ κατά Ευρωπαϊκής Επιτροπής

28.9.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 320/12
            
         
      Αναίρεση που άσκησε την 31η Ιουλίου 2020 η Τάλαντον Ανώνυμη Εμπορική — Συμβουλευτική -Εκπαιδευτική Εταιρεία Διανομών, Παροχής Υπηρεσιών Μάρκετινγκ και Διοίκησης Επιχειρήσεων κατά της αποφάσεως του Γενικού Δικαστηρίου (έβδομο τμήμα) που εκδόθηκε την 13η Μαΐου 2020 στην υπόθεση T-195/18, Τάλαντον ΑΕ κατά Ευρωπαϊκής Επιτροπής
      (Υπόθεση C-359/20 P)
      (2020/C 320/16)
      Γλώσσα διαδικασίας: η ελληνική
      
         Διάδικοι
      
      
         Αναιρεσείουσα: Τάλαντον Ανώνυμη Εμπορική — Συμβουλευτική — Εκπαιδευτική Εταιρεία Διανομών, Παροχής Υπηρεσιών Μάρκετινγκ και Διοίκησης Επιχειρήσεων (Κ. Δάμης, Μ. Αγγελόπουλος, δικηγόροι)
      
         Αντίδικος στην αναιρετική διαδικασία: Ευρωπαϊκή Επιτροπή
      
         Αιτήματα
      
      
                  —
               
               
                  Να αναιρεθεί στο σύνολο της η απόφαση του Γενικού Δικαστηρίου της Ευρωπαϊκής Ένωσης της 13ης Μαΐου 2020 στην υπόθεση Τ-195/18, Τάλαντον Ανώνυμη Εμπορική — Συμβουλευτική — Εκπαιδευτική Εταιρεία Διανομών, Παροχής Υπηρεσιών Μάρκετινγκ και Διοίκησης Επιχειρήσεων κατά της Ευρωπαϊκής Επιτροπής.
               
            
                  —
               
               
                  Να γίνει δεκτή η από 16.3.2018 αγωγή της ενάγουσας-αναιρεσείουσας.
               
            
                  —
               
               
                  Να απορριφθεί η ανταγωγή της εναγομένης — αναιρεσίβλητης.
               
            
                  —
               
               
                  Να καταδικαστεί η αναιρεσίβλητη στην πληρωμή της δικαστικής δαπάνης της αναιρεσείουσας.
               
            
         Λόγοι αναιρέσεως και κύρια επιχειρήματα
      
      
                  1)
               
               
                  Πλάνη περί το δίκαιο — Εσφαλμένη εφαρμογή της αρχής της καλής πίστης κατά την εκτέλεση της επίδικης σύμβασης και παραβίαση της απαίτησης της ασφάλειας δικαίου που επιτάσσει τα όργανα της ΕΕ να ασκούν τις εξουσίες τους εντός εύλογης προθεσμίας.
                  
                              —
                           
                           
                              Κατά το πρώτο σκέλος του ως άνω λόγου, η αναιρεσείουσα προσάπτει στο Γενικό Δικαστήριο ότι παρερμήνευσε το περιεχόμενο της αρχής της εύλογης διάρκειας, μη λαμβάνοντας υπόψη όλες τις κρίσιμες περιστάσεις της υποθέσεως.
                           
                        
                              —
                           
                           
                              Με το δεύτερο σκέλος του πρώτου λόγου αναιρέσεως, η αναιρεσείουσα υποστηρίζει ότι τόσο η διάρκεια της διαδικασίας όσο και οι θέσεις που υιοθέτησε η Επιτροπή διαρκούσης της διαδικασίας δημιούργησαν σε αυτήν τη δικαιολογημένη πεποίθηση ότι δεν θα της επιβάλλονταν δημοσιονομικές διορθώσεις.
                           
                        
            
                  2)
               
               
                  Πλάνη περί το δίκαιο — Εσφαλμένη εφαρμογή της αρχής της καλής πίστης αποδεχόμενη την παραβίαση των διατάξεων περί υπεργολαβίας στη διεξαγωγή ελέγχου από την Επιτροπή.
                  
                              —
                           
                           
                              Το Γενικό Δικαστήριο υπέπεσε σε πλάνη περί το δίκαιο καθώς δεν εφάρμοσε ορθά το μνημονευθέν άρθρο 1134 του Βέλγικου Αστικού Κώδικα, ως έχει κριθεί από το Βέλγικο Ακυρωτικό Δικαστήριο.